
Narva Muuseumi vara tasuta kasutusse andmine SA-le Narva Muuseum
1. Asjaolud ja menetluse käik

27. detsembril 2012. a sõlmisid SA Narva Muuseum (edaspidi SA) ja Narva Muuseum linnavara tasuta kasutamise lepingu, mille järgi SA-le anti tasuta kasutamiseks Peterburi mnt 2 asuv linnavara. Leping sõlmiti kaheks aastaks. Leping sõlmiti Narva Linnavalitsuse 21.12.2012. a korralduse nr 1293-k alusel).

Narva Linnavalitsuse 19.02.2014. a korraldusega nr 193-k otsustati anda Narva Muuseumi bilansis ja  Peterburi mnt 2 (63380 m², katastritunnus 51101:001:0033) aadressil olev kinnistu koos kinnistul asuvate ehitiste ja rajatistega ning Narva Muuseumi kuuluva ülejäänu varaga SA-le Narva Muuseum. Kinnistu ja vara üleandmine toimub ainult pärast kooskõlastust Eesti-Läti-Vene programmiga, mis rahastas projekti „Unikaalse Eesti-Vene kindlustuste ansambli kui ühtse turismitoote arendamine. II etapp. / EstRusFortTour-2“, mille raames rekonstrueeriti Narva linnuse ees olev Lossipark.
Ebatõenäoline, et 2014. aasta lõpuni jõuab Eesti-Läti Vene programm kooskõlastada kinnistu ja vara üleandmist. Et SA Narva Muuseum saaks tasuta kasutada Narva Muuseumi vara kuni programmi kooskõlastamise saamiseni, on tarvis sõlmida linnavara tasuta kasutamise leping. Leping sõlmitakse üheks (1) aastaks ning leping lõpetatakse ennetähtaegselt juhul, kui Lepingu esemega seotud Euroopa Liidu projektid viiakse ellu enne aasta möödumist Lepingu sõlmimisest.
2. Õiguslikud alused
Vastavalt Narva Linnavolikogu 17.03.2005. a määruse nr 14 „Linnavara kasutusse andmise korra” § 51 lõike 1 punktile 2 juhul, kui teisele isikule kasutusse antav linnavara koosneb mitmest asjast, mille suhtes kehtib erinev otsustamise kord vastavalt määruse paragrahvile 5, kuid kõik üleantava linnavara koosseisu kuuluvad asjad on omavahel seotud majandusliku otstarbega ja kasutusse andmise eesmärgiga või nad on peaasja olulised osad või päraldised, võetakse otsustus sellise linnavara teisele isikule kasutusse andmise kohta vastu lähtuvalt sellest, milline asi on peaasi ja nimelt: kinnisasja kasutusse andmist koos selle oluliste osadega ja päraldistega otsustab linnavalitsus kasutusse andmisel tähtajaks kuni 25 (kakskümmend viis) aastat või määramata ajaks.
3. Otsus

3.1 Anda SA-le Narva Muuseum üheks aastaks tasuta kasutusse Narva Muuseumi bilansis olev vara vastavalt lisale ja bilansiväline vara. Vara antakse SA-le Narva Muuseum sihtotstarbega: Narva linna ja piirkonna ajaloo ning arhitektuuri-, kultuuri- ja looduspärandi tutvustamine ja populariseerimine, samuti kultuurisidemete vormide ja liikide arendamine, muuseumi arengut soodustavate teenuste arendamine ja laiendamine organisatsioonidele ja elanikkonnale.
3.2 Volitada Narva Muuseumi sõlmima SA-ga Narva Muuseum linnavara tasuta kasutamise leping.
4. Rakendussätted

4.1. Korraldus jõustub seaduses sätestatud korras.
4.2. Narva Linnavalitsusel teha korraldus teatavaks SA-le Narva Muuseum ja Narva  Muuseumile.

4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

